F’każi ġenwini ta’ emerġenza l-pubbliku għandu jċempel għall-għajnuna fuq in-numru 112, mhux f’Malta biss għax dan n-numru hu komuni fil-pajjiżi kollha tal-Unjoni Ewropea. Fl-okkażjoni tal-ġurnata ddedikata għal għarfien akbar dwar dan in-numru, ċifri maħruġa mill-Pulizija juru li s-sena li għaddiet saru ‘il fuq minn nofs miljun telefonata fuq 112. Minnhom kien hemm aktar minn 20,000 li ċemplu bi żball u aktar minn 11,000 telefonata li ma kinux ġenwini. Fil-Jum Ewropew iddedikat għan-numru tal-emerġenza 112, l-awtoritajiet u s-servizzi ta’ emerġenza madwar l-Ewropa saħqu li dan in-numru għandu jintuża biss f’każijiet ġenwini. L-użu ħażin ta’ dan in-numru jista’ jkun ta’ riskju għal ħaddieħor li jkun jeħtieġ assistenza f’qasir żmien. Il-Pulizija Maltija appellat biex meta jsir kuntatt mal-emerġenza l-persuna żżomm kalma u tagħti informazzjoni preċiża ta’ dak li jkun seħħ fosthom indikazzjoni ċara tal-post fejn ikun hemm l-emerġenza u li jibqa’ fuq il-linja sakemm jiġi ndikat li jista’ jaqta’. Fl-istess waqt, meta persuna ċċempel għas-servizzi ta’ emerġenza u l-linja tkun okkupata, għandha tibqa’ tistenna billi meta jkun hemm inċidenti serji t-telefonati jiżdiedu fl-istess ħin. Il-112 għandu jintuża f’każijiet fejn ikun hemm theddida serja jew periklu għall-ħajja, is-saħħa jew l-ambjent; bħal meta jiġi innotat xi ħadd dieħel fi propjeta ta ħaddieħor, rapporti ta’ serq, f’inċidenti serji fejn ikun hemm persuni midruba jew f’każ ta’ nirien li ma jistgħux jiġu ikkontrollati mingħajr għajnuna.